《笛家 同敬立、甸威踏春北山，小憩兴福寺》
清代·王策

酒不袪愁，书偏引睡，且携胜友，青鞋布袜寻山去。

轻盈远水，淡青晴峰，风流宛似，晚唐诗句。扑蝶光阴，听莺心事，那忍相孤负。

看纷纷，斜阳里，一片饧箫社鼓。

徐步。松边柳下，香丝丽玉，翠羽娇霞，乳燕翻风，新花点树。

更爱、石势象狮腾踏，野色烟云吞吐。兴到将阑，苍然幽翠，渐近招提路。

入门坐，觉山情一变，忽如太古。

作者简介：江苏太仓人，字汉舒。诸生。以词名，尤侗曾邀主其家。有《香雪词钞》。